Lp Miiko Peris Teie: 21.02.2024 nr 12-1/24/21-2

Kaitseministeerium

info@kaitseministeerium.ee Meie: 29.02.2024 nr 1-1/24/29/2

**Vastus Paldiski linna Kasesaare tee 10 rohevesiniku- ja ammoniaagi tootmisüksuse keskkonnamõju hindamise programmi seisukohale**

Lääne-Harju vald teavitas 23.01.2024 kirjaga nr 4-13/61-12 Paldiski Kasesaare tee 10 rohevesiniku ja ammoniaagitehase keskkonnamõju hindamise programmi avalikustamisest ning avaliku arutelu toimumisest. KMH programmi avalik arutelu toimus 21.02.2024 Lääne-Harju Vallavalitsuse Volikogu saalis (Rae tn 38 II, Paldiski linn).

Vastavalt KeHJS § 17 lõikele 3 esitame vastused esitatud ettepanekutele-märkustele koos selgitusega ettepanekutega arvestamise või mittearvestamise kohta.

Paldiski Kasesaare tee 10 ammoniaagitehase KMH programmi avaliku väljapaneku perioodil esitas Kaitseministeerium 16.02.24 e-kirja, kus andis teada, et ministeerium vajab rohkem aega seisukoha kujundamiseks, kuid ei jõua seda teha enne 21.02.24. Seejärel esitas Kaitseministeerium omapoolsed ettepanekud/märkused 21.02.24 kirjaga nr 12-1/24/21-2.

Vastavalt täpsustavale kirjale ei ole Kaitseministeeriumil täiendavaid ettepanekuid KMH programmi täiendamiseks. Samas peate vajalikuks rõhutada järgmist:

„Ligikaudu 700 m kaugusel kavandatava käitise asukohast asub riigikaitselise ehitise Paldiski linnaku põhjalinnak ning ligikaudu 850 m kaugusel lõunalinnak. Põhjalinnaku laienemise korral (detailplaneering on praegu koostamisel) nihkub linnaku piir kavandatava käitise asukohale veel lähemale.

KMH programmis on märgitud eesmärk, et käitise kavandatav ohuala ei ulatu käitise piiridest kaugemale kui 400 m. Samuti on märgitud, et ohutuse saavutamiseks vajalikud meetmed esitatakse projektis ja KMH aruande riskide hindamise osas.

Arvestades, et Kaitseväe Paldiski linnakutes viibib püsivalt palju inimesi, palume KMH aruande riskide hindamise osas põhjalikult selgitada, milliste meetmete ja tehnoloogiliste võtetega on võimalik tagada käitise ohuala 400 m, ning õnnetusjuhtumi, avarii või ka terroristliku rünnaku korral tootmisüksuse vastu, kui vabaneb hoidlates hoitav kogus ammoniaaki, ei levi selle pilv õhus väljapoole ohuala ega ohusta väljaspool kavandatavat ohuala viibivate inimeste elu ja tervist.“

Täname täiendavalt tähelepanu juhtimast. Ettepanekuga arvestatakse KMH aruande koostamisel ning õnnetus- ja avariijuhtumite riskide käsitlemisel. KMH programmi ptk 6 tabelis 6.1 on riskide hindamise osas välja toodud, et hinnatakse mõjusid potentsiaalselt ohualasse jäävatele tegevustele, sh Paldiski põhjalinnaku laiendusele. Lisame, et sealjuures käsitletakse põhjalikult meetmeid, mis tagavad 400 m ohutsoonide saavutamist, et võimalike avariiliste juhtumite ja nende tekke tõenäosust minimeerida.

KMH programm märgitud kirjade alusel täiendamist ei vaja.

Lugupidamisega

/allkirjastatud digitaalselt/

Erik Laidvee

OÜ Derivaat NH3 juhatuse liige